Margrét og fjölskylda er búsett í Texas í Bandaríkjunum . Margrét Dagmar Ericsdóttir á merkilega sögu en þegar hún eignaðist sinn þriðja son var þeim hjónum sagt , þó ekki næstum strax , að líklega myndi hann aðeins ná þroska tveggja ára barns og aldrei læra að ganga . Þetta fengu þau ekki að vita fyrr en barnið var orðið þriggja ára . Fyrir þann tíma var litið á Margréti sem móðursjúkt foreldri . Hún vissi alltaf betur enda var Þorkell Skúli Þorsteinsson , eða Keli , óvenju óvært barn sem svaf nánast aldrei . „ Hann svaf ekki fyrstu þrjú árin . Hann dó tvisvar sinnum í höndunum á okkur og var blessunarlega endurlífgaður , “ segir Margrét . Það er í rauninni ekki vitað hvers vegna en Keli greindist seint með bakflæði sem er í raun ekki óalgengt . Ef börn með bakflæði greinast ekki getur það haft alvarlegar afleiðingar . Keli var með bakflæði í þrjú ár , sjúkdóm sem hægt er að meðhöndla með einni pillu . „ Gerir enginn ráð fyrir því að eiga fatlað barn Margrét var alltaf með barnið hjá læknum og alltaf sagt að hún væri bara stressuð . Svona gekk þetta í þrjú ár og hún reyndi að trúa því að hún væri bara taugaveikluð . Að lokum fór hún á spítala og krafðist svara og nú hlustuðu læknar betur . „ Maður gerir aldrei ráð fyrir því að eiga fatlað barn sjálfur . Auðvitað hugsaði ég stundum að þetta væri kannski möguleiki en samt gerði ég aldrei ráð fyrir því , “ segir Margrét . Þegar þau fengu niðurstöðu frá heila - og taugasérfræðingi var það mikið sjokk . „ Hann sagði í rauninni að hann væri mjög þroskahamlaður , “ segir Margrét en við tók með erfitt tímabil en greiningin hafi verið mjög kærkomin . „ Heilbrigða barnið okkar var bara jarðað og jarðsungið og þá blasti við nýr veruleiki . “ Margrét stofnaði góðgerðasamtök fyrir einhverfa með Kate Winslet . Þá tók við stöðug vinna sem tók á og ekki bara á hana og manninn hennar . „ Eldri bræðurnir þurftu bara að sjá um sig sjálfir , “ segir Margrét en þeir höfðu alltaf fullan skilning á því að hann þyrfti meiri aðstoð . Þeir voru átta og fimm ára þegar Keli fæddist . Þriggja og hálfsárs var Keli greindur einhverfur , sjö ára var hann með þroska á við tveggja ára barn og kerfið bauð ekki upp á það sem Keli þurfti . Margrét gerð heimildarmyndina Sólskinsdrengurinn árið 2009 um Kela og gerði hún það til að gefa fólki í sömu stöðu meiri von en hún hafði sjálf . „ Ég gerði þessa mynd fyrir foreldra annarra einhverfra barna svo þau ættu meiri möguleika með sín börn en ég . Hins vegar er ég verðlaunuð þannig með allskonar heppni að við finnum meðferðarúrræði þegar við erum að taka síðasta viðtalið í heimildarmyndinni , “ segir Margrét en þá fann hún dreng sem var alveg eins og Keli en gat tjáð sig með því að skrifa á tölvu . Loks gat Keli byrjað að tjá sig og þá kom í ljós að hann langaði best í Sushi en ekki McDonald´s eins og hann hafði svo oft fengið . „ Allt sem ég var að giska á var bara tóm þvæla og ég var bara alltaf , ég þekki barnið mitt svo vel . Það var ekki þannig . “ Hún segir að það hafi verið góð tilfinning þegar kom í ljós að inni hafi leynst vel hugsandi og kreatífur strákur . Fjölskyldan flutti til Bandaríkjanna þar sem Keli fær góða aðstoð . Margrét stofnaði góðgerðasamtök til stuðnings einhverfra með stórstjörnunni Kate Winslet sem er góð vinkona hennar . Margrét Dagmar Ericsdóttir gaf á dögunum út bókina Vængjaþyt Vonarinnar og fjallar um mikilvægi þess að taka rétt á hlutunum , gefast ekki upp en að það sé í lagi að brotna þegar mikið gengur á .